Metodická karta pre učiteľa
	Anglický jazyk

	Dyslexia – Dysgrafia – Dysortografia – VPU v cudzom jazyku

	Cudzí jazyk predstavuje pre žiakov s VPU dvojitú záťaž – čelia ťažkostiam s čítaním a pravopisom nielen v slovenčine, ale aj v anglickom jazyku, ktorého ortografia je ešte menej predvídateľná. Výskumy potvrdzujú, že žiaci s dyslexiou potrebujú v cudzom jazyku dlhší čas na ustálenie pravopisu a fonetiky, no ich ústny prejav a porozumenie môžu byť na dobrej úrovni.



	Typické ťažkosti na hodine AJ a čo s nimi



	Čo môžem vidieť / čo môže nastať
	Dysl.
	Dysg.
	Dyso.
	Ako reagujem

	Pomalé čítanie, zamieňanie anglických písmen (b/d, w/m)
	✓
	–
	–
	Nie nútené hlasité čítanie, väčší font textov

	Anglický pravopis – chyby aj v naučených slovách
	✓
	✓
	✓
	Neznižovať za pravopis pri obsahovo správnych odpovediach

	Ťažkosti s fonetickým zápisom a výslovnosťou
	✓
	–
	–
	Uprednostniť počúvanie, fonetiku trénovať ústne, nie písomne

	Písomné testy – nestíha, veľa chýb v zápise
	✓
	✓
	–
	Predĺžiť čas, umožniť ústnu alternatívu alebo PC

	Písanie diktátov alebo prepisov – výrazné chyby
	✓
	✓
	✓
	Nahradiť diktát testom výberu alebo dopĺňaním

	Gramatika – chyby v písomnej forme napriek pochopeniu
	–
	✓
	–
	Hodnotiť porozumenie pravidla, nie písomný zápis

	Čítanie s porozumením – pomalosť, strata miesta v texte
	✓
	–
	–
	Kratší text, viac času, otázky výberu namiesto eseje

	Slovná zásoba – ťažkosti s pamätaním si spelingu
	✓
	–
	✓
	Akceptovať fonetický prepis, hodnotiť použitie slova v kontexte



	Odporúčania pre hodnotenie a výučbu



	Situácia
	Bez úpravy → problém
	S úpravou – riešenie

	Písomný test z gramatiky
	Žiak vie pravidlo, ale robí chyby v zápise → horšie hodnotenie
	Ústne overenie pravidla ako doplnok, alebo testy s výberom

	Diktát / prepisovanie
	Množstvo pravopisných chýb → horšie hodnotenie
	Nahradiť dopĺňaním slov do textu alebo testom výberu

	Čítanie s porozumením
	Žiak neprečíta text v čase → neodpovedá ani na otázky
	Predĺžiť čas o 25–30 %, skrátiť text, menej otázok

	Písomný prejav – esej / email
	Žiak vie obsah, ale forma je plná chýb→ horšie hodnotenie
	Hodnotiť štruktúru a obsah, nie pravopis, kratší rozsah

	Slovná zásoba – zápis
	Speling je nesprávny aj keď slovo vie správne použiť→ horšie hodnotenie
	Hodnotiť použitie v kontexte, nie izolovaný speling

	Prezentácia v AJ
	Žiak sa bojí čítať text nahlas → blokuje sa
	Uprednostniť voľný ústny prejav s kartičkami s heslami

	Literatúra – špecifické odporúčania 

	· Metóda a postup: vychádzať z materskej metódy – najprv počúvanie a porozumenie, až potom produkcia. Najprv hovoriť, potom písať 
· Slovná zásoba a výslovnosť: osvojovať cez konkrétne situácie a názorné pomôcky, využiť tzv. dvojitú výslovnosť pri zapamätávaní nových slov 
· Multisenzorické pomôcky: kartičky s ilustráciami, doskové hry, hudba a filmy s titulkami v pôvodnom znení 
· Úprava pracovných listov: väčšie bezpätkové písmo, menej informácií na strane, farebný papier alebo priehľadné fólie 
· Skúšanie a hodnotenie: predĺžiť čas približne o 25 – 30 %, umožniť rovnaké pomôcky ako na hodine, netrestať špecifické chyby 
· Adaptácia rečového prejavu učiteľa: spomaliť tempo reči, inštrukcie preformulovať a zopakovať, prechody medzi aktivitami jasne signalizovať 
· Tolerancia pravopisu: pri výraznejších ťažkostiach hodnotiť tolerantnejšie aj slová napísané aspoň foneticky správne (napr. day – dey), nie však úplne skomolené tvary (napr. much – mač); postupne viesť žiaka ku správnemu pravopisu 
· Počúvanie s porozumením: pri prekladovom alebo počúvacom cvičení eliminovať rušivé vplyvy (napr. využiť slúchadlá), prípadne spomaliť tempo reči a zreteľnejšie vysloviť 
· Pri pretrvávajúcich výrazných ťažkostiach (najmä pri druhom cudzom jazyku) je možné v spolupráci so školským podporným tímom zvážiť úpravu obsahu vzdelávania 



	Ďalšie odporúčania

	· Počúvanie s porozumením: žiaci s dyslexiou majú často lepšie sluchové vnímanie – využite to. Viac počúvania, menej čítania.
· Ústna komunikácia: dajte žiakovi priestor na ústne odpovede. Dyslexia neznamená  nízka jazyková inteligencia.
· Fonetika: namiesto memorovania spelingu trénujte výslovnosť a zvukové vzory – to žiakovi ostane.
· Slovná zásoba: používajte obrázkové slovníčky, myšlienkové mapy, asociácie – vizuálne učenie funguje lepšie ako opakovanie spelingu.
· Domáca príprava: odporúčajte aplikácie ako napr. Duolingo, ktoré pracujú so zvukom – nie s drilovaním pravopisu.
· Spätná väzba pri chybe: rovnako ako v materinskom jazyku sa vyhnite výrazom ako „zle“ – neutrálne „skús to ešte raz“ žiaka nedemotivuje a chybu nefixuje 









